CELEX: 52017PC0241
Language: sk
Date: 2017-05-23
Title: Návrh VYKONÁVACIE ROZHODNUTIE RADY, ktorým sa mení vykonávacie rozhodnutie 2014/170/EÚ, ktorým sa vytvára zoznam nespolupracujúcich tretích krajín v boji proti nezákonnému, nenahlásenému a neregulovanému rybolovu, pokiaľ ide o Komorský zväz

EURÓPSKA KOMISIA
            V Bruseli23. 5. 2017
            COM(2017) 241 final
            2017/0096(NLE)
            Návrh
            VYKONÁVACIE ROZHODNUTIE RADY,
            ktorým sa mení vykonávacie rozhodnutie 2014/170/EÚ, ktorým sa vytvára zoznam nespolupracujúcich tretích krajín v boji proti nezákonnému, nenahlásenému a neregulovanému rybolovu, pokiaľ ide o Komorský zväz
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               Dôvody a ciele návrhu
            
            
               Tento návrh sa týka uplatňovania nariadenia Rady (ES) č. 1005/2008 z 29. septembra 2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie, ktorým sa menia a dopĺňajú nariadenia (EHS) č. 2847/93, (ES) č. 1936/2001 a (ES) č. 601/2004 a ktorým sa zrušujú nariadenia (ES) č. 1093/94 a (ES) č. 1447/1999
                  1
                (nariadenie o NNN rybolove).
            
            
               Všeobecný kontext
            
            
               Tento návrh sa predkladá v súvislosti s vykonávaním nariadenia o NNN rybolove a je výsledkom vyšetrovania a dialógu, ktoré sa uskutočnili v súlade s vecnými a procesnými požiadavkami stanovenými v nariadení o NNN rybolove, v ktorom sa okrem iného predpokladá, že všetky krajiny by si mali plniť povinnosti týkajúce sa zabraňovania NNN rybolovu, odrádzania od neho a jeho odstránenia, ktoré im ako vlajkovým, prístavným, pobrežným alebo trhovým štátom vyplývajú z medzinárodného práva.
            
            
               Existujúce ustanovenia v oblasti návrhu
            
            
               Rozhodnutie Komisie z 1. októbra 2015 o zaslaní oznámenia tretej krajine o možnosti jej označenia za nespolupracujúcu tretiu krajinu v boji proti nezákonnému, nenahlásenému a neregulovanému rybolovu (Ú. v. EÚ C 324, 2.10.2015, s. 6).
            
            
               Vykonávacie rozhodnutie Komisie z 23. mája 2017 (Ú. v. EÚ C XXXX, XX.XX.2017, s …), ktorým sa Komorský označuje za nespolupracujúcu tretiu krajinu v boji proti nezákonnému, nenahlásenému a neregulovanému rybolovu.
            
            
               Súlad s inými politikami a cieľmi Únie
            
            
               Irelevantné.
            
            
               2.VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               Konzultácie so zainteresovanými stranami
            
            
               Zainteresované strany dotknuté týmto konaním mali možnosť obhájiť svoje záujmy počas vyšetrovania a dialógu v súlade s ustanoveniami nariadenia o NNN rybolove.
            
            
               Získavanie a využívanie expertízy
            
            
               Externá expertíza nebola potrebná.
            
            
               Posúdenie vplyvu
            
            
               Tento návrh súvisí s vykonávaním nariadenia o NNN rybolove.
            
            
               Nariadenie o NNN rybolove neobsahuje ustanovenia vyžadujúce všeobecné posúdenie vplyvu; obsahuje však úplný zoznam podmienok, ktoré sa musia posúdiť.
            
         
         
            
               3.PRÁVNE PRVKY NÁVRHU
            
            
               Zhrnutie navrhovaného opatrenia
            
            
               Dňa 1. októbra 2015 Komisia rozhodnutím Komisie informovala Komory, že ich Komisia považuje za krajinu, ktorá by mohla byť prípadne označená za nespolupracujúcu krajinu podľa nariadenia o NNN rybolove. 
            
            
               Komisia iniciovala kroky súvisiace s Komorami. Tieto kroky zahŕňajú okrem iného opatrenia spolu s odôvodnením jej postupu, poskytujú dotknutým krajinám príležitosť na odpoveď a vyvrátenie identifikácie, právo požiadať o dodatočné informácie alebo ich poskytnúť, návrhy akčných plánov na nápravu situácie, ako aj primeraný čas na odpoveď a nápravu situácie. 
            
            
               Dňa 23. mája 2017 Komisia vykonávacím rozhodnutím označila Komory za tretiu krajinu, ktorú považuje za nespolupracujúcu tretiu krajinu podľa nariadenia o NNN rybolove
            
            
               Pripojený návrh vykonávacieho rozhodnutia Rady sa zakladá na zisteniach, ktorými sa potvrdilo, že Komory si neplnia povinnosti, ktoré im ako vlajkovému, prístavnému, pobrežnému alebo trhovému štátu vyplývajú z medzinárodného práva. 
            
            
               Preto sa navrhuje, aby Rada prijala pripojený návrh rozhodnutia.
            
            
               Právny základ
            
            
               Nariadenie Rady (ES) č. 1005/2008 z 29. septembra 2008, ktorým sa ustanovuje systém Spoločenstva na zabraňovanie NNN rybolovu, na odrádzanie od neho a jeho odstránenie.
            
            
               Zásada subsidiarity
            
            
               Návrh patrí do výlučnej právomoci Európskej únie. Zásada subsidiarity sa preto neuplatňuje.
            
            
               Zásada proporcionality
            
            
               Návrh je v súlade so zásadou proporcionality z týchto dôvodov:
            
            
               Forma opatrenia je opísaná v nariadení o NNN rybolove a členským štátom neposkytuje možnosť prijímať opatrenia.
            
            
               Nie je potrebné uvádzať údaje o spôsobe, akým sa finančná a administratívna záťaž Únie, vlád členských štátov, regionálnych a miestnych orgánov, hospodárskych subjektov a občanov udržiava na minimálnej úrovni, ktorá je primeraná cieľu návrhu.
            
            
               Výber nástrojov
            
            
               Navrhované nástroje: rozhodnutie.
            
            
               Iné prostriedky by neboli primerané z týchto dôvodov:
            
            
               Iné prostriedky by neboli primerané, pretože v nariadení o NNN rybolove sa nepočíta s alternatívnymi možnosťami.
            
            
               4.VPLYV NA ROZPOČET 
            
         
         
            
               Návrh nemá žiadny vplyv na rozpočet Únie.
            
            
               2017/0096 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa mení vykonávacie rozhodnutie 2014/170/EÚ, ktorým sa vytvára zoznam nespolupracujúcich tretích krajín v boji proti nezákonnému, nenahlásenému a neregulovanému rybolovu, pokiaľ ide o Komorský zväz
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, 
            
            
               so zreteľom na nariadenie Rady (ES) č. 1005/2008 z 29. septembra 2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie, ktorým sa menia a dopĺňajú nariadenia (EHS) č. 2847/93, (ES) č. 1936/2001 a (ES) č. 601/2004 a ktorým sa zrušujú nariadenia (ES) č. 1093/94 a (ES) č. 1447/1999
                  2
               , a najmä na jeho článok 33 ods. 1,
            
            
               so zreteľom na návrh predložený Európskou komisiou, 
            
            
               keďže:
            
            
               1.ÚVOD
            
            
               (1)Nariadením (ES) č. 1005/2008 (nariadenie o NNN rybolove) bol zriadený systém Únie na zabraňovanie nezákonnému, nenahlásenému a neregulovanému (NNN) rybolovu, na odrádzanie od neho a jeho odstránenie.
            
            
               (2)V kapitole VI nariadenia o NNN rybolove sa stanovuje postup identifikácie nespolupracujúcich tretích krajín, krokov súvisiacich s krajinami identifikovanými ako nespolupracujúce tretie krajiny, vytvorenia zoznamu nespolupracujúcich tretích krajín, vyradenia zo zoznamu nespolupracujúcich tretích krajín, propagácie zoznamu nespolupracujúcich tretích krajín a všetkých núdzových opatrení.
            
            
               (3)Rada 24. marca 2014 prijala vykonávacie rozhodnutie 2014/170/EÚ, ktorým sa vytvára zoznam nespolupracujúcich tretích krajín v boji proti nezákonnému, nenahlásenému a neregulovanému rybolovu v súlade s nariadením (ES) č. 1005/2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie.
            
            
               (4)V súlade s článkom 32 nariadenia o NNN rybolove Komisia rozhodnutím z 1. októbra 2015 (ďalej len „rozhodnutie z 1. októbra 2015“)
                  3
                zaslala Komorskému zväzu (ďalej len „Komory“) oznámenie o možnosti jeho označenia za krajinu, ktorú Komisia považuje za nespolupracujúcu tretiu krajinu.
            
            
               (5)V rozhodnutí z 1. októbra 2015 uviedla Komisia informácie k najdôležitejším skutočnostiam a dôvodom, ktoré túto možnosť označenia opodstatňujú.
            
            
               (6)Oznámenie rozhodnutia bolo Komorám zaslané spolu s listom, v ktorom sa tejto krajine navrhuje zrealizovať v úzkej spolupráci s Komisiou akčný plán na nápravu zistených nedostatkov.
            
            
               (7)Komisia vyzvala Komory, aby najmä: i) prijali všetky potrebné kroky na vykonávanie opatrení uvedených v akčnom pláne navrhnutom Komisiou, ii) posúdili vykonávanie opatrení uvedených v akčnom pláne navrhnutom Komisiou a iii) zasielali Komisii každých šesť mesiacov podrobnú správu, v ktorej sa posúdi realizácia každého opatrenia, okrem iného z hľadiska účinnosti jednotlivých opatrení a/alebo všetkých opatrení spolu pri zabezpečovaní systému kontroly rybolovu, ktorý v plnej miere zodpovedá požiadavkám.
            
            
               (8)Komory dostali možnosť písomne a ústne sa vyjadriť k rozhodnutiu z 1. októbra 2015, ako aj k iným relevantným informáciám, ktoré im oznámila Komisia, a predložiť dôkazy, ktorými by vyvrátili alebo doplnili skutočnosti uvedené v rozhodnutí z 1. októbra 2015. Komory boli uistené o tom, že majú právo požiadať o doplňujúce informácie alebo takéto informácie poskytnúť.
            
            
               (9)Komisia svojim rozhodnutím a listom z 1. októbra 2015 začala dialóg s Komormi a zdôraznila, že na dosiahnutie dohody v zásade pokladá za dostatočnú lehotu 6 mesiacov.
            
         
         
            
               (10)Komisia pokračovala v získavaní a overovaní všetkých informácií, ktoré považovala za potrebné. Komory predložili na základe rozhodnutia z 1. októbra 2015 ústne a písomné pripomienky, ktoré boli posúdené a zohľadnené. Komisia priebežne informovala Komory o svojich úvahách, a to buď ústnou, alebo písomnou formou.
            
            
               (11)Komisia však zastáva názor, že Komory neprijali dostatočné opatrenia na riešenie problémov a nedostatkov opísaných v rozhodnutí z 1. októbra 2015 a že opatrenia navrhované v akčnom pláne neboli realizované v plnej miere.
            
            
               (12)Komisia následne vykonávajúcim rozhodnutím 2017/xxx/EÚ
                  4
                označila Komory za nespolupracujúcu tretiu krajinu v boji proti NNN rybolovu.
            
            
               (13)Na základe vyšetrovaní a dialógu, ktoré viedla Komisia, vrátane obojstrannej korešpondencie a vzájomných stretnutí, ako aj na základe dôvodov, o ktoré sa opieralo rozhodnutie z 1. októbra 2015 a vykonávacieho rozhodnutia Komisie 2017/xxx/EÚ, je vhodné zaradiť Komory do zoznamu nespolupracujúcich tretích krajín v boji proti NNN rybolovu.
            
            
               (14)Podľa článku 34 ods. 1 nariadenia o NNN rybolove Rada, uznášajúc sa kvalifikovanou väčšinou na základe návrhu Komisie, má vyradiť tretiu krajinu zo zoznamu nespolupracujúcich tretích krajín, ak táto krajina preukáže, že došlo k náprave situácie, ktorá spôsobila jej zaradenie do zoznamu. V rozhodnutí o vyradení sa má zohľadniť aj to, či predmetná identifikovaná tretia krajina prijala konkrétne opatrenia, ktorými možno zabezpečiť trvalé zlepšenie situácie.
            
            
               2.POSTUP VOČI KOMOROM
            
            
               (15)Komisia 1. októbra 2015 na základe článku 32 nariadenia o NNN rybolove oznámila Komorom, že uvažuje o možnosti označiť ich za nespolupracujúcu tretiu krajinu, a vyzvala ich, aby v úzkej spolupráci s jej útvarmi realizovali akčný plán na odstránenie nedostatkov uvedených v rozhodnutí z 1. októbra 2015. Po prijatí rozhodnutia Komory predložili svoje stanoviská v písomnej forme a ich zástupcovia sa stretli s Komisiou s cieľom prediskutovať relevantné body. Komisia poskytla Komorom relevantné informácie v písomnej podobe. Komisia pokračovala v získavaní a overovaní všetkých informácií, ktoré považovala za potrebné. Komory predložili na základe rozhodnutia z 1. októbra 2015 ústne a písomné pripomienky, ktoré boli posúdené a zohľadnené, a Komisia priebežne informovala Komory o svojich úvahách, a to buď ústnou, alebo písomnou formou. Komisia zastáva názor, Komory neprijali dostatočné opatrenia na riešenie problémov a nedostatkov opísaných v rozhodnutí z 1. októbra 2015 a že opatrenia navrhované v akčnom pláne neboli realizované v plnej miere.
            
            
               3.IDENTIFIKÁCIA KOMOR AKO NESPOLUPRACUJÚCEJ TRETEJ KRAJINY
            
            
               (16)Komisia v rozhodnutí z 1. októbra 2015 analyzovala povinnosti Komor a vyhodnotila, nakoľko si plní záväzky, ktoré im ako vlajkovému, prístavnému, pobrežnému alebo trhovému štátu vyplývajú z medzinárodného práva. Komisia pri tomto preskúmaní vychádzala z kritérií uvedených v článku 31 ods. 4 až 7 nariadenia o NNN rybolove.
            
            
               (17)Na základe zistení uvedených v rozhodnutí z 1. októbra 2015, relevantných informácií, ktoré v tejto súvislosti poskytli Komory, navrhovaného akčného plánu, ako aj opatrení prijatých na nápravu situácie Komisia preskúmala, či si Komory plnia záväzky.
            
            
               (18)Hlavné nedostatky, ktoré Komisia identifikovala, súvisia s viacerými prípadmi neplnenia záväzkov vyplývajúcich z medzinárodného práva; ide predovšetkým o absenciu primeraného právneho rámca a postupov registrácie a udeľovania licencií, absenciu spolupráce a výmeny informácií s komorskou verejnou správou a s tretími krajinami, v ktorých pôsobia komorské plavidlá, absenciu adekvátneho a účinného monitorovania a absenciu systému odrádzajúcich sankcií. V prípade ďalších zistených nedostatkov ide vo všeobecnosti o nedodržiavanie medzinárodných záväzkov vrátane odporúčaní a uznesení regionálnych organizácií pre riadenie rybárstva. Zistilo sa aj nedodržiavanie odporúčaní a uznesení relevantných orgánov, napríklad medzinárodného akčného plánu OSN na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie (IPOA-IUU) a dobrovoľných usmernení FAO k vykonávaniu povinností vlajkového štátu. Nedodržiavanie nezáväzných odporúčaní a uznesení sa však nepovažuje za základ identifikácie, ale len za podporný dôkaz.
            
            
               (19)Vo vykonávacom rozhodnutí 2017/xxx/EÚ Komisia označila Komory za nespolupracujúcu tretiu krajinu podľa nariadenia o NNN rybolove.
            
            
               (20)Pokiaľ ide o možné obmedzenia Komor ako rozvojovej krajiny, treba uviesť, že stupeň rozvoja a celkové výsledky Komor môžu byť z hľadiska rybolovu oslabené stupňom ich rozvoja. No vzhľadom na povahu zistených nedostatkov Komor nemožno úrovňou ich rozvoja v plnej miere ospravedlniť ani inak odôvodniť ich celkovú úroveň plnenia záväzkov ako vlajkového, prístavného, pobrežného alebo trhového štátu v oblasti rybolovu, ani nedostatočnú úroveň ich opatrení na zabraňovanie NNN rybolovu, na odrádzanie od neho a na jeho odstraňovanie.
            
            
               (21)So zreteľom na rozhodnutie z 1. októbra 2015 a vykonávacie rozhodnutie 2017/xxx/EÚ z 23. mája 2017, ako aj dialóg medzi Komorami a Komisiou a jeho výsledok možno konštatovať, že opatrenia prijaté Komorami v súvislosti s ich povinnosťami ako vlajkového štátu nestačia na dosiahnutie súladu s článkami 63, 64, 91, 94, 117 a 118 Dohovoru Organizácie Spojených národov o morskom práve.
            
            
               (22)Z toho vyplýva, že Komory si neplnia povinnosti, ktoré im ako vlajkovému štátu vyplývajú z medzinárodného práva, tým, že neprijali opatrenia na zabránenie NNN rybolovu, odrádzanie od neho a jeho odstránenie.
            
            
               4.VYTVORENIE ZOZNAMU NESPOLUPRACUJÚCICH TRETÍCH KRAJÍN
            
            
               (23)Vzhľadom na dosiahnuté závery týkajúce sa Komor by táto krajina mala byť v súlade s článkom 33 nariadenia o NNN rybolove zaradená do zoznamu nespolupracujúcich tretích krajín, ktorý bol zriadený vykonávacím rozhodnutím 2014/170/EÚ. Vykonávacie rozhodnutie 2014/170/EÚ by sa preto malo zodpovedajúcim spôsobom zmeniť.
            
            
               (24)Z rozhodnutia, ktorým sa Komory zaraďujú do zoznamu nespolupracujúcich tretích krajín v boji proti NNN rybolovu, vyplýva uplatňovanie opatrení uvedených v článku 38 nariadenia o NNN rybolove. Článkom 38 ods. 1 nariadenia o NNN rybolove sa stanovuje zákaz dovozu produktov rybolovu ulovených plavidlami, ktoré sa plavia pod vlajkou nespolupracujúcich krajín. V prípade Komor by mal daný zákaz platiť pre všetky populácie a druhy v zmysle článku 2 ods. 8 nariadenia o NNN rybolove, keďže absencia primeraných opatrení na boj proti NNN rybolovu, ktorá viedla k označeniu Komor za nespolupracujúcu tretiu krajinu, nie je obmedzená na konkrétnu populáciu alebo konkrétny druh.
            
            
               (25)NNN rybolov okrem iného spôsobuje prelovenie populácií rýb, ničí morské biotopy, oslabuje ochranu a trvalo udržateľné používanie morských zdrojov, narúša hospodársku súťaž, ohrozuje potravinovú bezpečnosť, nespravodlivo znevýhodňuje čestných rybárov a oslabuje pobrežné spoločenstvá. Vzhľadom na rozsah problémov súvisiacich s NNN rybolovom sa považuje za nevyhnutné, aby Únia pohotovo uplatnila opatrenia týkajúce sa Komor ako nespolupracujúcej tretej krajiny. Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
            
            
               (26)Ak Komory preukážu, že došlo k náprave situácie, v dôsledku ktorej boli zaradené do zoznamu, Rada, uznášajúc sa kvalifikovanou väčšinou na základe návrhu Komisie, vyradí Komory zo zoznamu nespolupracujúcich tretích krajín v súlade s článkom 34 ods. 1 nariadenia o NNN rybolove. V rozhodnutí o vyradení by sa malo zohľadniť aj to, či Komory prijali konkrétne opatrenia, ktorými možno zabezpečiť trvalé zlepšenie situácie,
            
         
         
            
               PRIJALA TOTO ROZHODNUTIE: 
            
            
               Článok 1
            
            
               „Komorský zväz“ sa zaraďuje do prílohy k vykonávaciemu rozhodnutiu 2014/170/EÚ.
            
            
               Článok 2
            
            
               Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  Ú. v. EÚ L 286, 29.10.2008, s. 1.
               
               
                  
                     (2)
                  Ú. v. EÚ L 286, 29.10.2008, s. 1.
               
               
                  
                     (3)
                  Rozhodnutie Komisie z 1. októbra 2015 o zaslaní oznámenia tretej krajine o možnosti jej označenia za nespolupracujúcu tretiu krajinu v boji proti nezákonnému, nenahlásenému a neregulovanému rybolovu (
                  
                     Ú. v. EÚ C 324, 2.10.2015, s. 6
                  
                  ).
               
               
                  
                     (4)
                  Vykonávacie rozhodnutie Komisie 2017/xxx/EÚ z 23. mája 2017, ktorým sa Komorský označuje za nespolupracujúcu tretiu krajinu v boji proti nezákonnému, nenahlásenému a neregulovanému rybolovu (Ú. v. EÚ L xx, dd.mm.2017, s. x).